**დანართი N6**

**საჭიროებათა კვლევის პროცესში პერსონალური მონაცემების დამუშავების**

**ინსტრუქცია**

საჭიროებათ კვლევის ჩატარებისას მუნიციპალიტეტის თანამშრომშრომლებს მოუწევთ პირის პერსონალური მონაცემებისა და პირადი ხასიათის ინფორმაციის მოძიება/დამუშავება, შესაბამისად, უაღრესად მნიშვნელოვანია, რომ ეს პროცესი განხორციელდეს კანონის მოთხოვნათა ზედმიწევნით დაცვით.

წინამდებარე დოკუმენტი ეფუძნება „პერსონალურ მონაცემთა დაცვის შესახებ“ საქართველოს კანონს. ინსტრუქცია განკუთვლნილია მუნიციპალიტეტის თანამშრომლებისთვის და მისი მიზანია ხელი შეუწყოს საჭიროებათა კვლევის ჩატარების პროცესში რესპონდენტთა პერსონალური მონაცემების დაცვას.

**ტერმინთა განმარტება.**

წინამდებარე დოკუმენტში გამოყენებულ ტერმინებს აქვს იგივე მნიშვნელობა, რაც მნიშვნელობაც განმარტებულია „პერსონალურ მონაცემთა დაცვის შესახებ“ საქართველოს კანონის თანახმად. ტერმინთა განსხვავებული ინტერპრეტირება დაუშვებელია.

გამოყენებულ ტერმინებს აქვთ შემდეგი მნიშვნელობა:

**პერსონალური მონაცემი** - ნებისმიერი ინფორმაცია, რომელიც უკავშირდება იდენტფიცირებულ ან იდენტიფიცირებად ფიზიკურ პირს და გამოიყენება მუნიციპალიტეტის საქმიანობის მიზნებიდან გამომდინარე. პირი იდენტიფიცირებადია, როდესაც შესაძლებელია მისი იდენტიფიცირება პირდაპირ ან არაპირდაპირ, კერძოდ, საიდენტიფიკაციო ნომრით ან პირის მახასიათებელი ფიზიკური, ფიზიოლოგიური, ფსიქოლოგიური, ეკონომიკური, კულტურული ან სოციალური ნიშნებით ;

**განსაკუთრებული კატეგორიის მონაცემი** - მონაცემი, რომელიც დაკავშირებულია პირის რასობრივ ან ეთნიკურ კუთვნილებასთან, პოლიტიკურ შეხედულებებთან, რელიგიურ ან ფილოსოფიურ მრწამსთან, პროფესიულ კავშირში გაწევრებასთან, ჯანმრთელობის მდგომარეობასთან, სქესობრივ ცხოვრებასთან, ნასამართლობასთან, ადმინისტრაციულ პატიმრობასთან, პირისთვის აღკვეთის ღონისძიების შეფარდებასთან, პირთან საპროცესო შეთანხმების დადებასთან, განრიდებასთან, დანაშაულის მსხვერპლად აღიარებასთან ან დაზარალებულად ცნობასთან, აგრეთვე ბიომეტრიული და გენეტიკური მონაცემები, რომლებიც ზემოაღნიშნული ნიშნებით ფიზიკური პირის იდენტიფიცირების საშუალებას იძლევა;

**მონაცემთა სუბიექტი** - ნებისმიერი ფიზიკური პირი, რომლის შესახებ არსებული მონაცემი გამოიყენება მუნიციპალიტეტის მიერ საკუთარი მიზნებიდან გამომდინარე. ფიზიკური პირი შესაძლებელია იყოს იდენტიფიცირებული ან იდენტიფიცირებადი;

**მონაცემთა დამმუშავებელი** - ამ ინსტრუქციის მიზნებისთვის, მონაცემთა დამმუშავებელი არის მუნიციპალიტეტი, რომელიც განსაზღვრავს მონაცემთა დამუშავების მიზნებსა და საშუალებებს, მეთოდებს, ფორმებს, ორგანიზაციული და ტექნიკური უსაფრთხოების ზომებს, ასევე, მონაცემთა სუბიექტის უფლებების რეალიზაციის გზებს;

**უფლებამოსილი პირი** - მუნიციპალიტეტის მიერ, კანონის ან ხელშეკრულების საფუძველზე მონაცემთა დამუშავების პროცესში ჩართული პირი, რომელიც მონაცემებს ამუშავებს მუნიციპალიტეტის სახელით ან/და მისი მიზნებიდან გამომდინარე. უფლებამოსილ პირად არ ჩაითვლება მუნიციპალიტეტთან შრომით ურთიერთობაში მყოფი პირი;

**მონაცემთა მიმღები** - ამ ინსტრუქციის მიზნებისთვის მონაცემთა მიმღებია მუნიციპალიტეტი, რომელსაც გადაეცა მონაცემები;

**მონაცემთა დამუშავება** - პერსონალური მონაცემის მიმართ განხორციელებული აქტიური ან/და პასიური სახის ნებისმიერი მოქმედება. დამუშავება შეიძლება, ასევე განხორციელდეს სრულად ავტომატური საშუალებებით, ნახევრად ავტომატური ან სრულად მექანიკური საშუალებებით;

**მესამე პირები** - მესამე პირები არიან ნებისმიერი ფიზიკური, ან იურიდიული პირი, საჯარო დაწესებულება, გარდა მონაცემთა სუბიექტისა, სახელმწიფო ინსპექტორის, მონაცემთა დამმუშავებლისა და უფლებამოსილი პირისა.

**მონაცემთა სუბიექტის წერილობითი თანხმობა** − მონაცემთა სუბიექტის მიერ შესაბამისი ინფორმაციის მიღების შემდეგ მის შესახებ მონაცემთა განსაზღვრული მიზნით დამუშავებაზე გამოხატული ნებაყოფლობითი თანხმობა, რომელსაც მონაცემთა სუბიექტმა ხელი მოაწერა ან სხვაგვარად აღნიშნა წერილობით ან მასთან გათანაბრებული ფორმით;

**თანხმობა** − მონაცემთა სუბიექტის მიერ შესაბამისი ინფორმაციის მიღების შემდეგ მის შესახებ მონაცემთა განსაზღვრული მიზნით დამუშავებაზე ზეპირად, წერილობით, სატელეკომუნიკაციო ან სხვა შესაბამისი საშუალებით გამოხატული ნებაყოფლობითი თანხმობა, რომლითაც შესაძლებელია ნათლად დადგინდეს მონაცემთა სუბიექტის ნება;

**მონაცემთა დამმუშავებელი** − ამ ინსტრუქციის მიზნებითვის, მონაცემთა დამმუშავებელი არის მუნიციპალიტეტი, რომელიც ინდივიდუალურად განსაზღვრავს პერსონალურ მონაცემთა დამუშავების მიზნებსა და საშუალებებს, და უფლებამოსილი პირის მეშვეობით ახორციელებს მონაცემთა დამუშავებას;

**ფაილური სისტემა** − მონაცემთა სტრუქტურიზებული წყება, რომელშიც ისინი დალაგებული და ხელმისაწვდომია კონკრეტული კრიტერიუმის მიხედვით;

**ფაილური სისტემის კატალოგი** − ფაილური სისტემის სტრუქტურისა და შინაარსის დეტალური აღწერილობა;

**პერსონალურ მონაცემთა დაცვის სამსახური** − საქართველოს კანონით გათვალისწინებული სამსახური, რომელიც მონაცემთა დაცვის მარეგულირებელი კანონმდებლობის შესრულებაზე ახორციელებს ზედამხედველობას;

წინამდებარე დოკუმენტი ასახავს მუნიციპალიტეტის მიერ პერსონალური მონაცემების ავტომატური, ნახევრად ავტომატური, ან არაავტომატური საშუალებებით მონაცემთა დამუშავების პროცედურებს.

**პერსონალური მონაცემების დამუშავების საფუძვლები და პრინციპები**

პერსონალური მონაცემების დამუშავების საფუძველია:

* არსებობს მონაცემთა სუბიექტის თანხმობა
* მონაცემთა დამუშავება გათვალისწინებულია კანონით
* მონაცემთა დამუშავება საჭიროა მუნიციპალიტეტის მიერ მისთვის კანონმდებლობით დაკისრებული მოვალეობის შესასრულებლად
* მონაცემთა დამუშავება საჭიროა მონაცემთა სუბიექტის სასიცოცხლო ინტერესების დასაცავად
* მონაცემები საჯაროდ ხელმისაწვდომია
* მონაცემები საჯაროდ ხელმისაწვდომი გახადა თავად მონაცემთა სუბიექტმა
* მონაცემთა დამუშავება აუცილებელია მონაცემთა სუბიექტის განცხადების საფუძველზე მისთვის მომსახურების გაწევის მიზნით
* კანონმდებლობით გათვალისწინებულ სხვა შემთხვევებში

პეროსნალური მონაცემების დაცვა ეფუძნება შემდეგ პრინციპებს:

* **სამართლიანობა და კანონიერება** - პერსონალური მონაცემები უნდა დამუშავდეს სამართლიანად და კანონიერად, პიროვნების ღირსების შეულახავად
* **მკაფიოდ განსაზღვრული კანონიერი მიზნის არსებობა** - აუცილებელია, არსებობდეს კონკრეტული მიზანი, რისთვისაც ხდება მონაცემთა დამუშავება. სხვა მიზნებით მონაცემების გამოყენება დაუშვებელია
* **პროპორციულობა და ადეკვატურობა** - მონაცემები უნდა დამუშავდეს იმ მინიმალური მოცულობით, რაც აუცილებელია მონაცემთა დამუშავების კონკრეტული მიზნის მისაღწევად; თავად მონაცემებიც, ამ მიზნის შესაბამისი უნდა იყოს
* **ნამდვილობა და სიზუსტე** - მონაცემები უნდა იყოს ნამდვილი და ზუსტი, საჭიროების შემთხვევაში, უნდა განახლდეს, ასევე, უნდა გადამოწმდეს ინფორმაციის წყაროს სანდოობა, გასწორდეს მცდარი და არაზუსტი მონაცემები

**პერსონალური მონაცემების შენახვის ვადა**

პერსონალური მონაცემები უნდა ინახებოდეს კანონით განსაზღვრული ვადით ან იმ ვადით, რაც აუცილებელია მიზნის მისაღწევად. მიზნის მიღწევის შემდეგ, ისინი უნდა დაიბლოკოს, წაიშალოს ან განადგურდეს ან შენახული უნდა იქნეს პირის იდენტიფიცირების გამომრიცხავი ფორმით, თუ კანონით სხვა რამ არ არის დადგენილი.

დაუშვებელია მონაცემთა შემდგომი დამუშავება სხვა, თავდაპირველ მიზანთან შეუთავსებელი მიზნით. კანონიერი საფუძვლის გარეშე შეგროვებული და დამუშავების მიზნის შეუსაბამო მონაცემები უნდა დაიბლოკოს, წაიშალოს ან განადგურდეს.

**მუნიციპალიტეტის მიერ პერსონალური მონაცემების დამუშავების მიზანი**

მუნიციპალიტეტი უფლებამოსილების განხორციელებისას, საჭიროებაზე მორგებული მუნიციპალური სოციალური პროგრამების დაგეგმვისა და განხორციელების მიზნით კანონიერად მოიძიებს, ფლობს და ამუშავებს მოცულობით ინფორმაციას მოქალაქეთა ჯანმრთელობის, სოციალური თუ ფინანსური მდგომარეობის შესახებ.

იმ კონკრეტული მიზნის მიღწევის შემდეგ, რომლისთვისაც მუშავდება მონაცემები, ისინი უნდა დაიბლოკოს, წაიშალოს ან განადგურდეს, ან შენახული უნდა იქნას პირის იდენტიფიცირების გამომრიცხავი ფორმით (მაგალითად სტატისტიკური მონაცემების სახით, ან მონაცემების შემცველი დოკუმენტები დაიშტრიხოს ისე, რომ შეუძლებელი გახდეს მათი კონკრეტულ სუბიექტთან დაკავშირება).

**პერსონალურ მონაცემთა კატეგორია და მისი დამუშავება**

მუნიციპალიტეტს უფლება აქვს კანოით დადგენილი ფორმით შეაგროვოს და დაამუშავოს შემდეგი სახის პერსონალურ მონაცემები: სახელი, გვარი, სქესი, დაბადების თარიღი, პირადობის დამადასტურებელი დოკუმენტის სახე, პირადი ნომერი, მოქალაქეობა, ქვეყანა, ფაქტობრივი და რეგისტრაციის მისამართი, ტელეფონის ნომერი, პირადი და სამსახურებრივი ელექტრონული ფოსტის მისამართი; ოჯახური მდგომარეობა, საქმიანობა/პროფესია, სამუშაო ადგილი, თანამდებობა, ინფორმაცია ჯანმრთელობის მდგომარეობის შესახებ.

პერსონალური მონაცემების დამუშავება გულისხმობს ავტომატური, ნახევრად ავტომატური ან არაავტომატური საშუალებების გამოყენებით პირის პერსონალური მონაცემების შეგროვებას, ჩაწერას, შენახვას, შეცვლას, აღდგენას.

მონაცემების შეგროვებისა და დამუშავებისთვის აუცილებელია, რომ კონკრეტულად იყოს ჩამოყალიბებული ამ მონაცემების სეგროვების მიზანი. ძირითადად პერსონალური მონაცმებეი გროვდება და მუშავდება პირისთვის სოციალური მომსახურების დაგეგმვის/გაწევის, მოქალაქეთა განცხადებების განხილვის, დასაქმების, ეფექტიანი სოციალური პოლიტიკის განხორციელების, კანონმდებლობით დაკისრებული სხვა ვალდებულებების შესრულების მიზნით. პერსონალურ მონაცემთა შეგროვება და დამუშავება ხდება მხოლოდ იმ შემთხვევაში, თუ დაკმაყოფილებულია შემდეგი პირობები:

* არსებობს მონაცემთა სუბიექტის თანხმობა;
* მონაცემთა დამუშავება გათვალისწინებულია კანონით;
* მონაცემთა დამუშავება საჭიროა მუნიციპალიტეტის მიერ, მისთვის კანონმდებლობით დაკისრებული მოვალეობების შესასრულებლად.

მონაცემთა სუბიექტი თანხმობას მისი მონაცემების შეგროვების თაობაზე გამოხატავს ზეპირად, წერილობით, სატელეკომუნიკაციო ან სხვა შესაბამისი საშუალებით, რომლითაც შესაძლებელია დადგინდეს მონაცემთა სუბიექტის ნება.

როდესაც საქმე განსაკუთრებული კატეგორიის მონაცემების დამუშავებას ეხება, კანონი უფრო მაღალ სტანდარტს აწესებს და მათი დამუშავებისთვის განსხვავებულ საფუძვლებს ადგენს. მაგალითად, ჯანმრთელობის მდგომარეობის შესახებ ინფორმაცია (მ.შ. ალერგიულობა, ქრონიკული დაავადებები). ასეთ შემთხვევაში, ზეპირი თანხმობა საკმარისი არ არის და სავალდებულოა სუბიექტის თანხმობა გაფორმდეს წერილობითი ფორმით.

სასურველია, მუნიციპალიტეტმა მონაცემები მიიღოს და დაამუშაოს საკუთარი ძალებით (მუნიციპალიტეტის თანამშრომლების საშუალებით), ან განსაკუთრებულ შემთხვევებში, მონაცემთა დამუშავების მიზნით დაიქირაოს დამოუკიდებელი პირი. ასეთი პირის დაქიავების ხელშეკრულება იდება წერილობით, უნდა შეიცავდეს მუნიციპალიტეტის მიერ მკაცრად გაწერილ სტანდარტებს და შეესაბამებოდეს საქართველოს კანონმდებლობით დადგენილ მოთხოვნებს.

**პერსონალური მონაცემების დაცვა**

თუ ჯანმრთელობის მდგომარეობის ან სხვა განსაკუთრებული კატეგორიის მონაცემთა გამჟღავნება ხორციელდება თანხმობის საფუძველზე, აუცილებელია ეს თანხმობა იყოს ნებაყოფლობითი, ინფორმირებული, კონკრეტული მიზნით გაცემული (მაგალითად, კონკრეტული პირისთვის ან ორგანიზაციისთვის კონკრეტული მონაცემების გადაცემა) და წერილობითი ფორმით გამოხატული. თანხმობის მტკიცების ტვირთი ეკისრება მონაცემთა დამმუშავებელს. შესაბამისად, მან უნდა უზრუნველყოს თანხმობის ფაქტის დოკუმენტირება და გარკვეული ვადით შენახვა.

თანხმობის არსებობა არ ნიშნავს, რომ ორგანიზაციას შეუძლია პირს მოსთხოვოს და დაამუშაოს ნებისმიერი სახის მონაცემი. მონაცემთა დამუშავების საფუძვლის არსებობასთან ერთად, აუცილებლად უნდა იქნეს დაცული მონაცემთა დამუშავების პრინციპებიც. მონაცემთა დამუშავება უნდა შეესაბამებოდეს კანონიერების, სამართლიანობის პრინციპებს, არ უნდა ლახავდეს მონაცემთა სუბიექტის ღირსებას. გამოთხოვილი მონაცემების შინაარსი და მოცულობა უნდა შეესაბამებოდეს კანონიერ მიზანს, დაუშვებელია არარელევანტური ან საჭიროზე მეტი მონაცემების გამოთხოვა.

ჯანმრთელობის მდგომარეობასთან დაკავშირებული მონაცემების სენსიტიურობიდან გამომდინარე, მუნიციპალიტეტი უზრუნველყოფს მხოლოდ ნამდვილი და საჭიროების შესაბამისი, განახლებული მონაცემების დაცვას.

მუნიციპალიტეტი უზრუნველყოფს მოძველებული მონაცემების დროულად წაშალას და გაანადგურებას, თუ მათი შენახვა აღარ ემსახურება მონაცემთა დამუშავების მიზანს. უნდა განისაზღვროს მოძველებული მონაცემების არქივირების (ასეთის აუცილებლობის შემთხვევაში) ან მათი წაშლა-განადგურების წესი, პერიოდულობა და აღნიშნულზე პასუხისმგებელი პირი ან სტრუქტურული ერთეული.

სამედიცინო ჩივილებთან, დიაგნოზთან, გაწეულ სამედიცინო მომსახურებასთან და მონაცემთა სუბიექტის ჯანმრთელობის მდგომარეობასთან დაკავშირებული ინფორმაციის სოციალური ქსელით გავრცელება, თუნდაც მონაცემთა სუბიექტის მიერ გამოთქმულ პრეტენზიაზე საპასუხოდ, დაუშვებელია. მსგავსი მოქმედება წარმოადგენს ადამიანის პირად ცხოვრებაში უხეშ ჩარევას, ღირსების შემლახველ და არაეთიკურ ქცევას. მუნიციპალიტეტი იცავს მონაცემთა სუბიექტის შესახებ ინფორმაციის კონფიდენციალურობას, ასევე უზრუნველყოფს თანამშრომლების მიერ მონაცემთა საიდუმლოების დაცვასაც.

არასრულწლოვანთა მონაცემები საჭიროებს უფრო მეტ დაცვას, ამ მიზნით კი მონაცემთა თითოეული დამმუშავებელი ვალდებულია უპირველესად მოქმედებდეს არასრულწლოვნის საუკეთესო ინტერესიდან გამომდინარე. მშობლების თანხმობის მიუხედავად, ბავშვის საუკეთესო ინტერესების გათვალისწინებით, საჯარო ინფორმაციის სახით მისი ჯანმრთელობის მდგომარეობასთან დაკავშირებული ან სხვა განსაკუთრებული კატეგორიის მონაცემთა მესამე პირისთვის გამჟღავნება დაუშვებელია და განიხილება არაპროპორციულ და მონაცემთა დამუშავების მიზნის შეუსაბამო მოქმედებად. საჯარო ინფორმაციის სახით შესაძლებელია მხლოდ დეპერსონალიზებული (დაშტრიხული ან სტატისტიკური) ინფორმაციის გაცემა.

ამასთან, აუცილებელია კანონიერი მიზნის შესაბამისად განისაზღვროს განსაკუთრებული კატეგორიის მონაცემთა შენახვის ვადები, რომელთა გასვლის შემდეგ მონაცემები უნდა განადგურდეს ან შენახულ იქნას იდენტიფიცირების გამომრიცხავი ფორმით (მაგალითად, დაშტრიხული სახით).

მუნიციპალიტეტმა უნდა მიიღოს ისეთი გონივრული ორგანიზაციული და ტექნიკური ზომები, რაც უზრუნველყოფს მონაცემთა დაცვას შემთხვევითი ან უკანონო განადგურებისგან, შეცვლისაგან, გამჟღავნებისგან, მოპოვებისგან, ნებისმიერი სხვა ფორმით უკანონო გამოყენებისა და შემთხვევითი ან უკანონო დაკარგვისაგან. მკაცრად უნდა იყოს დაცული პერსონალური მონაცემების კონფიდენციალურობა. მათზე წვდომა შეიძლება ჰქონდეს მხოლოდ იმ თანამშრომლებს, ვისაც მონაცემების დამუშავება სჭირდებათ მათზე დაკისრებული მოვალეობების შესასრულებლად.

მუნიციპალიტეტში პერსონალური მონაცემების დაცვას, მათი დამუშავების პროცესის კანონმდებლობასთან და წინამდებარე დოკუმენტთან შესაბამისობას აკონტროლებს მუნიციპალიტეტის მერის ბრძანებით განსაზღვრული თანამდებობის პირი.

**პერსონალური მონაცემების მესამე პირებისთვის გადაცემა**

მუნიციპალიტეტმა მონაცემთა სუბიექტის პერსონალური მონაცემები შესაძლოა მესამე პირებს გადასცეს შემდეგი მიზნებისათვის: მონაცემთა სუბიექტის სრულყოფილი მომსახურებისთვის, საქართველოს კანონმდებლობით განსაზღვრულ შემთხვევებში, საქართველოს კანონმდებლობით მუნიციპალიტეტისთვის დაკისრებული მოვალეობების შესრულების მიზნით, კანონით დადგენილი წესის შესაბამისად.

მესამე პირს წარმოადგენს სახელმწიფო დაწესებულებები, სახელმწიფო სექტორში მოქმედი ორგანიზაციები(სსიპ-ები, ააიპ-ები) პარტნიორი არასამთავრობო ორგანიზაციები .

განსაკუთრებული კატეგორიის მონაცემთა გასაჯაროებამდე ან მესამე პირისათვის გამჟღავნებამდე აუცილებელია, არსებობდეს მონაცემთა სუბიექტის წერილობითი თანხმობა, რადგან მტკიცების ტვირთი მონაცემთა დამმუშავებელს ეკისრება, მიზანშეწონილია თანხმობის დოკუმენტირება და შესაბამისი მტკიცებულების (მაგალითად, ელექტრონული წერილის ან მოკლე ტექსტური შეტყობინების) გარკვეული ვადით შენახვა.

**მონაცემთა შენახვის ვადა**

ორგანიზაცია ვალდებულია, მონაცემთა დამუშავების მიზნების გათვალისწინებით, წინასწარ განსაზღვროს თითოეული კატეგორიის მონაცემთა შენახვის გონივრული ვადა, მით უმეტეს, როცა საქმე ჯანმრთელობასთან დაკავშირებულ ინფორმაციას ან სხვა განსაკუთრებული კატეგორიის მონაცემს ეხება. თუ მონაცემთა შენახვა კანონმდებლობით დაკისრებული მოვალეობიდან გამომდინარე ხორციელდება, ორგანიზაციამ დეტალურად უნდა შეისწავლოს, რა სახის მონაცემთა შენახვის ვალდებულებას აკისრებს მას კანონმდებლობა და აუცილებელია თუ არა ყველა სახის მონაცემის შენახვა ამ ვალდებულების შესასრულებლად.

**პერსონალური მონაცემების მესამე პირებისგან მოპოვება**

მუნიციპალიტეტმა მონაცემთა სუბიექტის პერსონალური მონაცემები შესაძლოა მესამე პირებისგან მოიპოვოს შემდეგი მიზნებისათვის: მონაცემთა სუბიექტის სრულყოფილი მომსახურებისთვის, საქართველოს კანონმდებლობით განსაზღვრულ შემთხვევებში, საქართველოს კანონმდებლობით მუნიციპალიტეტზე დაკისრებული მოვალეობების შესრულების მიზნით.

მესამე პირს წარმოადგენს სახელმწიფო დაწესებულებები, სახელმწიფო სექტორში მოქმედი ორგანიზაციები (სსიპ-ები, ააიპ-ები) პარტნიორი არასამთავრობო ორგანიზაციები.

პერსონალური მონაცემების მესამე პირებისგან მოპოვების უფლებამოსილება მუნიციპალიტეტს გააჩნია კანონმდებლობით ან მონაცემთა სუბიექტთან გაფორმებული ხელშეკრულებებიდან გამომდინარე.

მუნიციპალიტეტის მიერ პერსონალური მონაცემების მესამე პირებისგან მოპოვება ხდება „პერსონალურ მონაცემთა დაცვის შესახებ“ საქართველოს კანონის შესაბამისად.

**მონაცემთა დამუშავება უფლებამოსილი პირის მეშვეობით**

წინამდებარე დოკუმენტის პირობებიდან გამომდინარე, მუნიციპალიტეტი გარკვეული მონაცემების დამუშავებისას შესაძლოა წარმოადგენდეს მონაცემთა დამმუშავებელს და მისი სახელით, ან მისთვის მონაცემების დამუშავება ხდებოდეს უფლებამოსილი პირის მიერ, მხოლოდ იმ შემთხვევაში, თუ მუნიციპალიტეტს გაფორმებული აქვს უფლებამოსილ პირთან შესაბამისი წერილობითი ხელშეკრულება.

ხელშეკრულების გაფორმებამდე მუნიციპალიტეტი ყოველთვის წინასწარ რწმუნდება მხარის სანდოობაში და ხელშეკრულებით ითვალისწინებს უფლებამოსილი პირის ვალდებულებას, მიიღოს ისეთი ორგანიზაციული და ტექნიკური ზომები, რაც უზრუნველყოფს მონაცემთა სუბიექტის პერსონალური მონაცემების დაცვას.

**მონაცემთა სუბიექტის უფლებები და ვალდებულებები**

მონაცემთა სუბიექტს უფლება აქვს მოსთხოვოს ინფორმაცია მუნიციპალიტეტს მის შესახებ მონაცემთა დამუშავების თაობაზე. ასეთ დროს მუნიციპალიტეტი მოთხოვნის თაობაზე შეტყობინების მიღებიდან არაუგვიანეს 10 (ათი) კალენდარული დღისა უზრუნველყოფს შემდეგი ინფორმაციის მიწოდებას:

• რომელი კატეგორიის მონაცემები მუშავდება მის შესახებ;

• რა მიზნით მუშავდება მონაცემები;

• რა სამართლებრივი საფუძვლით მუშავდება მონაცემები;

• რა გზით შეგროვდა პერსონალური მონაცემები;

• გაცემულია თუ არა მისი მონაცემები მესამე პირზე, ვისზე გაიცა, მონაცემთა გაცემის საფუძველი და მიზანი.

მონაცემთა სუბიექტი უფლებამოსილია ნებისმიერ დროს მიმართოს მუნიციპალიტეტს და იმ შემთხვევაში, თუ მონაცემები არასრულია, არაზუსტია, არ არის განახლებული ან თუ მათი შეგროვება და დამუშავება განხორციელდა კანონის საწინააღმდეგოდ, მოსთხოვოს მისი პერსონალური მონაცემების გასწორება, დაბლოკვა, განახლება, დამატება, წაშლა, ან განადგურება. ასეთ დროს მუნიციპალიტეტს შესაბამის რეაგირებას ახდენს შეტყობინების მიღებიდან არაუგვიანეს 15(თხუთმეტი) კალენდარული დღის ვადაში.

მონაცემთა სუბიექტი უფლებამოსილია ნებისმიერ დროს, ყოველგვარი განმარტების გარეშე, გამოიხმოს (მოითხოვოს მონაცემების დამუშავების შეწყვეტა ან/და დამუშავებული მონაცემების განადგურება) მის მიერ მუნიციპალიტეტს გაცხადებული თანხმობა მისი პერსონალური მონაცემების დამუშავების თაობაზე. იმ შემთხვევაში, თუ მუნიციპალიტეტი პერსონალურ მონაცემებს ამუშავებდა მხოლოდ მონაცემთა სუბიქტის მიერ გამოხატული თანხმობის საფუძველზე, მუნიციპალიტეტი უზრუნველყოფს შესაბამისი ქმედების განხორციელებას ასეთი შეტყობინების მიღებიდან არაუგვიანეს 5 (ხუთი) კალენდარული დღის ვადაში.